03/05/2019 19:11h

Una treballadora de l’aeroport de Palma ha mort aquest dijous després de ser agredida diumenge passat per un turista alemany. La víctima, de 64 anys i que patia del cor, va patir una fractura en el maluc, per la qual cosa va ser traslladada a un centre hospitalari de Palma, on ha mort aquest dijous després de ser sotmesa a una intervenció quirúrgica.

La Guàrdia Civil va procedir a la detenció del ciutadà alemany per un delicte de lesions. L’individu en qüestió va passar a disposició judicial i després va quedar en llibertat.

Fonts de la Guàrdia Civil han assenyalat a l’agència ‘Europa Press’ que, després de la mort de la treballadora, el jutge haurà de determinar si la mort té o no relació amb el delicte de lesions.